Р Е П У Б Л И К А   Б Ъ Л Г А Р И Я
НАРОДНО СЪБРАНИЕ

Ïðîåêò

З  А  К  О  Н

ЗА изменение и допълнение на Закона за оръжията, боеприпасите, взривните вещества и пиротехническите изделия
(обн., ДВ, бр. 73 от 2010 г.; изм. и доп., бр. 88 от 2010 г., бр. 26 и 43 от 2011 г., 
бр. 44 и 73 от 2012 г., бр. 66, 68 и 70 от 2013 г., бр. 53 и 98 от 2014 г., бр. 14, 56, 79, 94 и 95 от 2015 г. и бр. 47 от 2016 г.)

§ 1. В чл. 4 се правят следните изменения и допълнения:
1. В ал. 2, т. 1 думата „деактивиране“ се заменя с „дезактивиране“.
2. В ал. 4 след думите „чл. 91, ал. 3“ се добавя „и сертификат за дезактивиране, издаден в изпълнение на Регламент за изпълнение (ЕС) 2015/2403 на Комисията от 15 декември 2015 г. за определяне на общи насоки относно стандартите и методите за дезактивиране с цел осигуряване на гаранции, че дезактивираните огнестрелни оръжия са приведени в състояние на необратима нефункционалност (ОВ, L 333 от 19 декември 2015 г.), наричан по-нататък „Регламент за изпълнение (ЕС) 2015/2403“.
§ 2. Създават се чл. 4а и 4б:
„Чл. 4а. (1) Сертификат за дезактивиране по чл. 4, ал. 4 се издава на лица, притежаващи огнестрелни оръжия по чл. 4, ал. 2, т. 1, от директора на Главна дирекция „Национална полиция“ (ГДНП) на МВР или от оправомощено от него длъжностно лице, или от началника на РУ на МВР по местонахождението на обекта за производство или ремонт.
(2) Лицата по ал. 1 в срок до 3 работни дни след издаването на констативен протокол по чл. 4, ал. 4 представят заявление по образец до ГДНП на МВР, съответно до началника на РУ на МВР по местонахождението на обекта за производство или ремонт, в което се посочват:

1. наименованието на лицето, извършило дезактивирането;
2. датата или годината на удостоверяване на дезактивирането;
3. идентификационните данни на огнестрелните оръжия.
(3) Заявлението по ал. 2 се придружава от:
1. копие на констативен протокол по чл. 4, ал. 4;
2. документ за платена такса в размер, определен с тарифата по 
чл. 12.
(4) Главна дирекция „Национална полиция“ на МВР, съответно РУ на МВР по местонахождението на обекта за производство или ремонт, извършва проверка за съответствието между данните, декларирани в заявлението, и дали дезактивирането е извършено в съответствие с техническите спецификации, определени в приложение I на Регламент за изпълнение (ЕС) 2015/2403.
(5) При постъпване на документите по ал. 2 и 3 ГДНП на МВР, съответно РУ на МВР по местонахождението на обекта за производство или ремонт, оценява пълнотата и съответствието на подадените документи с изискванията за издаване на сертификат.
(6) При констатиране на непълноти и/или несъответствия с изискванията на този закон ГДНП на МВР, съответно РУ на МВР по местонахождението на обекта за производство или ремонт, уведомява писмено заявителя и дава указания и 30-дневен срок за отстраняването им, в който срокът по ал. 8 спира да тече.
(7) Когато констатираните непълноти и/или несъответствия не са отстранени в дадения срок по ал. 6, производството по издаване на сертификата се прекратява.
(8) Директорът на ГДНП на МВР или оправомощено от него длъжностно лице, съответно началникът на РУ на МВР по местонахождението на обекта за производство или ремонт, издава сертификат за дезактивиране или мотивирано отказва издаването му в двуседмичен срок от подаване на заявлението.

(9) Отказът по ал. 8 подлежи на обжалване по реда на Административнопроцесуалния кодекс.
Чл. 4б. (1) Сертификатът за дезактивиране се издава по образец - приложение № 4, и е безсрочен.
(2) Сертификатът придружава съответното огнестрелно оръжие, за което се отнася, включително при прехвърляне на собствеността.”
§ 3. В чл. 11, ал. 2 се създава т. 9а:
„9а. данни за издадените сертификати за дезактивиране съгласно Регламент за изпълнение (ЕС) 2015/2403;“.
§ 4. В чл. 12 се правят следните изменения и допълнения:
1.	В ал. 1 се създава т. 8а:
„8а. издаване на сертификат за дезактивиране;“.
2.	В ал. 2 думите „т. 1-8“ се заменят с „т. 1-8а“.
§ 5. В чл. 13, ал. 1 думите „Главна дирекция „Национална полиция“ (ГДНП)“ се заменят с „ГДНП“.
§ 6. Създава се чл. 120б:
„Чл. 120б. Лицата, пребиваващи на територията на други държави членки и притежаващи огнестрелни оръжия по чл. 4, ал. 2, т. 1, могат да съхраняват и да транспортират собствените си огнестрелни оръжия по чл. 4, 
ал. 2, т. 1 на територията на Република България, ако огнестрелните оръжия имат нанесена обща уникална  маркировка съгласно Регламент за изпълнение (ЕС) 2015/2403 и са придружени от сертификат за дезактивиране съгласно Регламент за изпълнение (ЕС) 2015/2403, издаден от съответния компетентен орган на държавата членка, в която са пребиваващи.”
§ 7. Създават се чл. 211б и 211в:
„Чл. 211б. (1) Лице, получило разрешение за производство или за ремонтни дейности, което дезактивира огнестрелно оръжие не в съответствие или в нарушение на техническите спецификации, определени в приложение I  на Регламент за изпълнение (ЕС) 2015/2403, се наказва с глоба в размер 
1000 лв. и/или с имуществена санкция в размер 3000 лв.
(2) При повторно нарушение по ал. 1 се налага глоба в размер 2000 лв. и/или имуществена санкция в размер 6000 лв. и отнемане на разрешението за производство или за ремонтна дейност за срок до една година.

Чл. 211в. (1) Лице, което съхранява и транспортира собствените си дезактивирани огнестрелни оръжия на територията на Република България без нанесена обща уникална маркировка съгласно Регламент за изпълнение (ЕС) 2015/2403 и/или без сертификат за дезактивиране съгласно Регламент за изпълнение (ЕС) 2015/2403, издаден от съответния компетентен орган на държавата членка, в която пребивава, се наказва с глоба в размер 500 лв. и/или с имуществена санкция в размер 2000 лв.  
(2) При повторно нарушение по ал. 1 се налага глоба в размер 1000 лв. и/или имуществена санкция в размер 4000 лв.”
§ 8. Създава се чл. 214а:
„Чл. 214а. (1) При установяване на нарушение на техническите спецификации, определени в приложение I на Регламент за изпълнение (ЕС) 2015/2403 при дезактивиране на огнестрелни оръжия, органите по чл. 152 изземват с протокол по образец огнестрелните оръжия - обект на нарушението. 
(2) Иззетите огнестрелни оръжия се отнемат в полза на държавата със заповед на съответния административнонаказващ орган.
(3) Заповедта по ал. 2 подлежи на обжалване по реда на Административнопроцесуалния кодекс, като обжалването не спира изпълнението й.
(4) Препис от заповедта по ал. 2 се изпраща на Националната агенция за приходите.”
§ 9. Създава се приложение № 4 към чл. 4б, ал. 1:

„Приложение № 4 
към чл. 4б, ал. 1 

REPUBLIC OF BULGARIA                                         
РЕПУБЛИКА БЪЛГАРИЯ

Знак на ЕС

                                                              Ministry of Interior			          Холограма
Министерство на вътрешните работи
ф. № 0000000
Структура на МВР, проверила и удостоверила съответствието на дезактивирането
               	лого на МВР

DEACTIVATION CERTIFICATE
СЕРТИФИКАТ ЗА ДЕЗАКТИВИРАНЕ

Certificate number:
(Номер на сертификата)
The deactivation measures conform to the requirements of the common minimum technical specifications set out in Annex I to Commission Implementing Regulation (EU) 2015/2403.
(Мерките за дезактивиране съответстват на изискванията по общите минимални технически спецификации, определени в Приложение І към Регламент за изпълнение (ЕС) 2015/2403 на Комисията.)
	Name of entity that performed the deactivation: ……………………………………………………..
	(Наименование на субекта, извършил дезактивирането)
	Country: ...................................................................................................................................................
	(Държава)
	Date/year of certification of the deactivation: ………………………………………………………...
	Дата/година на удостоверяване на дезактивирането
	Manufacturer/brand of firearm deactivated: ......................................................................................
	(Производител/търговска марка на дезактивираното огнестрелно оръжие)
	Type: ……………………………………………………………………………………………………..
	(Вид)
	Make/model: ……………………………………………………………………………………………..
	(Марка/модел)
	Caliber: …………………………………………………………………………………………………..
	(Калибър)
	Serial number(s): ………………………………………………………………………………………..
	(Сериен/серийни  номер/номера
	
Official EU deactivation mark				Name, title and signature
(Официален знак за дезактивиране на ЕС)			of the responsible person
(Име, длъжност и подпис на отговорното лице)

PLEACE NOTE: This certificate is an important document. It should be retained by the owner of the deactivated firearm at all times. The essential components of the deactivated to which this certificate relates have been marked with an official inspection mark; these marks must not be removed or altered.
WARNING:         Forging a deactivation certificate could constitute an offence under the national law.

МОЛЯ ОБЪРНЕТЕ ВНИМАНИЕ, ЧЕ: Настоящият сертификат е важен документ. Той трябва да се пази постоянно от собственика на дезактивираното огнестрелно оръжие. Основните компоненти на дезактивираното оръжие, за което се отнася настоящият сертификат, са маркирани с официален знак за извършена проверка; тези знаци не трябва да се отстраняват или променят.
ПРЕДУПРЕЖДЕНИЕ: Подправянето на сертификат за дезактивиране може да съставлява престъпление по националното законодателство.”

Законът е приет от 43-ото Народно събрание на ………………...… 2016 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

(Цецка Цачева)

МОТИВИ

към проекта на Закон за изменение и допълнение на Закона за оръжията, боеприпасите, взривните вещества и пиротехническите изделия

Вследствие на усложнената обстановка в Европа след терористичните атаки в Париж от 13 ноември 2015 г., за които има данни за неправилно използвани и непълно деактивирани огнестрелни оръжия и реактивирани впоследствие, и с оглед необходимостта от провеждане на активна политика за деактивиране на огнестрелните оръжия като част от общата политика на Европейския съюз в областта на сигурността се наложи да се ускори приемането на Регламент на Европейската комисия за установяване на общи стандарти и техники за деактивиране на огнестрелни оръжия и на приложенията към него.
Вследствие на горепосоченото Европейската комисия прие Регламент за изпълнение (ЕС) 2015/2403 на Комисията от 15 декември 
2015 г. за определяне на общи насоки относно стандартите и методите за дезактивиране с цел осигуряване на гаранции, че дезактивираните огнестрелни оръжия са приведени в състояние на необратима нефункционалност (ОВ, L 333 от 19 декември 2015 г.) (Регламент за изпълнение). Съгласно чл. 9 от регламента държавите - членки на Европейския съюз, следва да го прилагат от 8 април 2016 г.
Регламентът определя насоки за общ и хармонизиран подход към деактивиране на огнестрелни оръжия от държавите - членки на Европейския съюз, а именно:
-	постигане на увереност, че след деактивиране на огнестрелните оръжия, те стават трайно нефункционални;
-	ограничаване на риска деактивирани вече огнестрелни оръжия или техни части незаконно да се сглобяват във функциониращи огнестрелни оръжия;
-	постигане на общо разбиране и съгласуван подход за деактивиране на огнестрелните оръжия в държавите членки, така че законно деактивирани оръжия да могат да бъдат пренасяни в рамките на Европейския съюз без излишни административни затруднения, както за притежателя им, така и за съответните контролиращи органи на държавите членки.

Стандартите и методите за необратимото деактивиране на огнестрелни оръжия, предвидени в Регламента, са определени въз основа на експертните познания на Постоянната международна комисия за изпитване на лекото огнестрелно оръжие (C.I.P). Комисията е създадена, за да проверява дейността на националните субекти за изпитване на огнестрелни оръжия, и по-специално, за да гарантира наличието във всяка държава на законова и подзаконова уредба, с която да се обезпечава ефикасното и единно изпитване на огнестрелни оръжия и боеприпаси. 
В националното ни законодателство деактивирането на огнестрелни оръжия е регламентирано в Закона за оръжията, боеприпасите, взривните вещества и пиротехническите изделия (ЗОБВВПИ) и в издадената от министъра на вътрешните работи Наредба № Iз-1031 от 15 април 2011 г. за реда за обезопасяване от нежелателен достъп и сработване по предназначение на огнестрелни оръжия за културни цели и колекциониране (ДВ, бр. 36 от 2011 г.) (Наредба № Iз-1031 от 2011 г.).
С оглед осигуряване изпълнението на регламента се предлага настоящият проект на Закон за изменение и допълнение на Закона за оръжията, боеприпасите, взривните вещества и пиротехническите изделия (обн., ДВ, бр. 73 от 2010 г.; изм. и доп., бр. 88 от 2010 г., бр. 26 и 43 от 2011 г., 
бр. 44 и 73 от 2012 г., бр. 66, 68 и 70 от 2013 г., бр. 53 и 98 от 2014 г., 
бр. 14, 56, 79, 94 и 95 от 2015 г. и бр. 47 от 2016 г.).
С проекта на закон се въвежда изискването за издаване на Сертификат за деактивиране за огнестрелно оръжие, направено трайно негодно за употреба чрез деактивиране, при което всички основни части на огнестрелното оръжие са в състояние на постоянна нефункционалност и не е възможно да бъдат отстранени, подменени или модифицирани по начин, който би позволил огнестрелното оръжие да бъде въведено отново в употреба. Предвижда се сертификатът за деактивиране да се издава от Главна дирекция „Национална полиция“ или от районното управление на МВР по местонахождение на обекта за производство и ремонт. Сертификатът се издава от съответния компетентен орган въз основа на издаден констативен протокол от лица, притежаващи разрешение за производство или за ремонтни дейности. Предлага се сертификатът за деактивиране да се издава в двуседмичен срок от датата на подаване на заявление. Сертификатът за деактивиране е по образец съгласно регламента, отпечатан на български и на английски език върху защитена бланка по утвърден от министъра на вътрешните работи графичен проект.
В проекта на ЗИД на ЗОБВВПИ се предвижда сертификатът за деактивиране да придружава съответното огнестрелно оръжие, за което се отнася, включително при прехвърляне на собствеността. Регламентирано е транспортирането на деактивирани огнестрелни оръжия на територията на Република България единствено с нанесена обща уникална маркировка и сертификат за деактивиране съгласно регламента. 
Изискването на регламента за нанасяне на обща уникална маркировка се предвижда да бъде изпълнено чрез изменения и допълнения на Наредба № Iз-1031 от 2011 г. Техническите спецификации, уредени в Приложение № I на Регламента, също се предвижда, доколкото е необходимо, да бъдат заложени в Наредба № Iз-1031 от 15 април 2011 г. за реда за обезопасяване от нежелателен достъп и сработване по предназначение на огнестрелни оръжия за културни цели и колекциониране. В посочената наредба детайлно и подробно се описват конкретните технически процедури, които в много голяма степен съответстват на посочените в регламента. 

МИНИСТЪР-ПРЕДСЕДАТЕЛ:

(Бойко Борисов)

Р Е П У Б Л И К А   Б Ъ Л Г А Р И Я
МИНИСТЕРСКИ СЪВЕТ

№……….………………….		
……………………. 2016 г.	
ДО

ПРЕДСЕДАТЕЛЯ НА НАРОДНОТО СЪБРАНИЕ

г-жа ЦЕЦКА ЦАЧЕВА	

УВАЖАЕМА ГОСПОЖО ЦАЧЕВА,

На основание чл. 87, ал. 1 от Конституцията на Република България изпращам Ви одобрения с Решение   .................. на Министерския съвет от 2016 г. проект на Закон за изменение и допълнение на Закона за оръжията, боеприпасите, взривните вещества и пиротехническите изделия.

Приложение: съгласно текста

МИНИСТЪР-ПРЕДСЕДАТЕЛ:

(Бойко Борисов)